Diari Oficial de la Generalitat Valenciana


Sumari del DOGV 5234, del 05-04-2006 (2006/3396)

RESOLUCIÓ de 21 de març de 2006, del director general de Relacions amb les Corts i Secretariat del Govern de la Presidència de la Generalitat Valenciana, per la qual es disposa la publicació del conveni de col·laboració entre la Conselleria de Sanitat de la Generalitat Valenciana i l'Institut de Salut Carles III del Ministeri de Sanitat i Consum per a la investigació en medicina regenerativa.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5234

Data del DOGV
:   05-04-2006

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2006/3396


Data del document
:   21-03-2006

Organisme emissor
:   Presidència de la Generalitat

Tipus de document
:   Resolució

Descriptors 

:   * Conselleria Sanitat
    * medicina
    * cooperació administrativa
    * administració central
    * investigació

RESOLUCIÓ de 21 de març de 2006, del director general de Relacions amb les Corts i Secretariat del Govern de la Presidència de la Generalitat Valenciana, per la qual es disposa la publicació del conveni de col·laboració entre la Conselleria de Sanitat de la Generalitat Valenciana i l'Institut de Salut Carles III del Ministeri de Sanitat i Consum per a la investigació en medicina regenerativa. [2006/F3396]  
Subscrit, després de la tramitació prèvia reglamentària, entre la Conselleria de Sanitat de la Generalitat Valenciana i l'Institut de Salut Carles III del Ministeri de Sanitat i Consum, l'1 de març de 2005, un conveni de col·laboració per a la investigació en medicina regenerativa, i en compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat conveni, que ha quedat inscrit en el Registre de Convenis amb el número 0055/2006, i que figura com a annex d'esta resolució.  
València, 21 de març de 2006.. El director general de Relacions amb les Corts i Secretariat del Govern: Antonio V. Peral Villar.  
Conveni de col·laboració entre la Conselleria de Sanitat   
de la Generalitat Valenciana i l'Institut de Salut Carles III   
del Ministeri de Sanitat i Consum per a la investigació   
en medicina regenerativa  
València, 1 de març de 2005  
En presència del president de la Generalitat Valenciana, Francisco Camps Ortiz, nomenat pel Reial Decret 739/2003, de 19 de juny, i de la ministra de Sanitat i Consum, Elena Salgado Méndez, nomenada pel Reial Decret 558/2004, de 17 d'abril,  
Reunits  
D'una part, el conseller de Sanitat de la Generalitat Valenciana, Vicente Rambla Momplet, nomenat pel Decret 5/2003, de 20 de juny (DOGV número 4.527, de 21 de juny), segons que preveuen els articles 21.f) i 35 de la Llei de Govern Valencià, i facultat per a la firma del present conveni per Acord del Govern Valencià, de data 23 de desembre de 2004, de conformitat amb l'article 54 bis, del Text Refós de la Llei de la Hisenda Pública de la Generalitat Valenciana. També actua en la condició de president de la Fundació Valenciana d'Investigacions Biomèdiques (FVIB), en representació seua, d'acord amb el que preveu l'article 14 dels seus estatuts.  
I de l'altra, el director de l'Institut de Salut Carles III, Francisco Gracia Navarro, fent ús de les funcions pròpies del càrrec per al qual va ser nomenat per Reial Decret 1.345/2004, de 28 de maig, i de conformitat amb el que establixen el Reial Decret 375/2001, de 6 d'abril, pel qual s'aprova l'Estatut de l'Institut de Salut Carles III, i l'article 15 del Reial Decret 1.087/2003, de 29 d'agost, que establix l'estructura orgànica del Ministeri de Sanitat i Consum, declarat vigent segons la disposició derogatòria única del Reial Decret 1.555/2004, de 25 de juny, pel qual es desenvolupa l'estructura orgànica del Ministeri de Sanitat i Consum,  
Exposen  
1. Que la investigació en cèl·lules troncals està adquirint, en els últims anys, un gran desenvolupament i que constituïx la base en què se sustenta l'anomenada Medicina Regenerativa, branca de les ciències que necessita la posada en marxa d'avanços tecnològics que permeten comptar amb les destreses i equipaments necessaris, entre els quals destaquen els bancs de línies cel·lulars derivats a partir de cèl·lules troncals.  
2. Que la Conselleria de Sanitat de la Generalitat Valenciana ha creat, juntament amb la Fundació Valenciana d'Investigacions Biomèdiques, un Centre Superior d'Alta Tecnologia Científica per a la Investigació en Biomedicina i en Trasplantaments de Teixits i Òrgans de la Comunitat Valenciana (CSAT), i que hi ha també bancs de preembrions humans congelats acreditats per la Conselleria de Sanitat, i equips investigadors en biologia del desenvolupament i en cèl·lules troncals adultes i embrionàries de reconegut prestigi.  
3. Que segons l'Estatut de l'Institut de Salut Carles III, aprovat pel Reial Decret 375/2001, de 6 d'abril, és missió de l'institut desenvolupar i oferir servicis tècnics i investigació de la més alta qualitat, dirigits al Sistema Nacional de Salut i al conjunt de la societat i, segons que disposen l'article 112.2.ñ) de la Llei 14/1986, de 25 d'abril, General de Sanitat, i l'article 48 de la Llei 16/2003, de 28 de maig, de Cohesió i Qualitat del Sistema Nacional de Salut, li correspon el foment i coordinació de les activitats d'investigació biomèdica i sanitària, en el marc de la Llei 13/1986, de 14 d'abril, de Foment i Coordinació General de la Investigació Científica i Tècnica. D'acord amb el que disposa l'article 3.1.a) de l'Estatut de l'Institut de Salut Carles III, una de les principals funcions de l'institut com a organisme públic d'investigació és la investigació bàsica i aplicada en biomedicina i ciències de la salut, i segons el següent article 4.a) i d) del mateix estatut, per al desenvolupament de les seues funcions podrà l'institut promoure, per mitjà de convenis, la creació de centres associats i unitats mixtes d'investigació amb institucions de caràcter públic o privat i, alhora, establir convenis i contractes amb organismes públics i privats per a la realització de projectes d'investigació i altres activitats de caràcter científic, tecnològic, docent i assessor.  
4. Que segons els articles 3 i 8 de la Llei 3/2003, de 6 de febrer, d'Ordenació Sanitària de la Comunitat Valenciana, es disposa com un dels fins del sistema sanitari valencià i principi rector de la seua ordenació, la potenciació i el desenvolupament de la investigació científica en l'àmbit de la salut, i segons l'article 49 de la mateixa llei corresponen a la Conselleria de Sanitat les funcions següents:  
. La programació de la política d'investigació en matèria de salut i les seues prioritats, d'acord amb el Pla de Salut de la Comunitat Valenciana.  
. La planificació, promoció i avaluació de les accions d'investigació en relació amb els problemes i necessitats de salut de la població valenciana.  
. L'impuls i coordinació dels programes d'investigació i estudi en ciències de la salut.  
. La cerca, disseny i dotació d'estructures per a la investigació.  
. L'avaluació sanitària i econòmica de les inversions públiques en investigació.  
5. Que segons la clàusula primera del conveni marc subscrit amb l'Institut de Salut Carles III el 28 d'octubre del 2002, per a l'establiment d'un centre associat per a la investigació en biomedicina i en trasplantaments de teixits i òrgans a la Comunitat Valenciana, el mencionat banc de línies cel·lulars ubicat en el Centre Superior d'Alta Tecnologia Científica per a la Investigació en Biomedicina i en Trasplantaments de Teixits i Òrgans de la Comunitat Valenciana (CSAT) tindrà caràcter de node del Banc Nacional de Línies Cel·lulars adscrit a l'Institut de Salut Carles III.  
6. Que ambdós institucions estan interessades a col·laborar en el desenvolupament de la investigació en la Medicina Regenerativa, així com en cèl·lules mare embrionàries o adultes i les seues línies cel·lulars i, per a això, declaren la seua voluntat de subscriure el present conveni específic de col·laboració que es regirà per les clàusules següents.  
Clàusules  
Primera. Objecte del conveni  
L'objecte del present conveni és la realització d'activitats d'investigació en medicina regenerativa i desenvolupament de línies cel·lulars a partir de cèl·lules troncals embrionàries o adultes, d'acord amb el programa de treball que es conté en l'annex del present conveni i que es considera part integrant i la posada en funcionament del Banc Nacional de Línies Cel·lulars junt amb els equips d'investigació.  
Segona. Compromisos de les parts  
1. L'Institut de Salut Carles III es compromet a:  
a) Facilitar, per al desenvolupament del programa de treball, la informació científica i tècnica necessària, col·laborar en els procediments de gestió de la investigació a desenvolupar i afavorir l'intercanvi d'investigadors i de tecnologies.  
b) Impulsar, a través dels seus programes, la investigació en medicina regenerativa per mitjà de la seua inclusió en totes les convocatòries del Fons d'Investigació Sanitària, com ara xarxes, projectes, contractes per a investigadors, infraestructures, beques, etc., a les quals el CSAT haurà d'acudir en concurrència competitiva.  
c) Considerar el banc de línies cel·lulars de la Comunitat Valenciana com un dels nodes del Banc Nacional de Línies Cel·lulars.  
d) Finançar, a càrrec del seu pressupost, les següents quantitats distribuïdes en la forma que a continuació s'indica, la destinació de les quals és la que figura en l'annex al conveni  
Finançament   
en euros 2005 2006 2007 2008  
Inversions 2.322.460 2.391.420 1.000.000 .  
Despeses de   
funcionament 1.878.515 1.890.820 129.000 1.500.000  
2. La Conselleria de Sanitat de la Generalitat Valenciana es compromet a:  
a) Continuar amb el suport a la investigació en medicina regenerativa, a partir de la data de la firma del present conveni, segons el programa de treball que es conté en l'annex.  
b) Assignar els recursos humans i materials previstos en el mencionat programa de treball.  
c) Desenvolupar les activitats necessàries i assignar els mitjans necessaris per al funcionament del banc de línies cel·lulars de la Comunitat Valenciana com un dels bancs de referència nacional de línies cel·lulars.  
d) Elaborar amb periodicitat anual una memòria que reflectirà les activitats realitzades i els resultats obtinguts que presentarà a l'Institut de Salut Carles III al terme de cada exercici. Així mateix, al terme de la vigència del present conveni, la Conselleria de Sanitat ha de presentar, davant de l'esmentat institut, una memòria final sobre les activitats exercides pel centre en compliment del programa de treball i els resultats obtinguts.  
e) Aportar el finançament necessari per a cobrir la part corresponent a les activitats que se li assignen, d'acord amb el programa de treball, per mitjà de les següents quantitats distribuïdes en la forma que a continuació s'assenyalen.  
Finançament   
en euros 2005 2006 2007 2008  
Inversions 3.597.845 1.000.000 . .  
Despeses   
de funcionament 1.417.084 1.884.297 1.677.948 1.000.000  
f) Impulsar la participació d'altres grups d'investigació, organismes o entitats públiques o privades del territori de la Comunitat Valenciana, en les activitats d'investigació en teràpia cel·lular i medicina regenerativa recollides i finançades pel present conveni i el seu annex, sobre la base de la qualitat i l'interés científic dels seus projectes d'investigació.  
Tercera. Forma i justificació del pagament  
1. L'Institut de Salut Carles III ingressarà en el compte general de la Tresoreria de la Generalitat Valenciana número 0049 1827 81 8714480805 el seixanta per cent del finançament per a despeses per a inversions a què es compromet en la clàusula segona 1, d) per als anys 2005, 2006 i 2007 durant el primer trimestre de cada any, havent de realitzar-se el segon lliurament del quaranta per cent restant en el mes d'octubre del mateix any, amb justificació prèvia de l'aplicació efectuada amb tals recursos i conformitat del director de l'ISCIII amb les justificacions presentades, els treballs realitzats i el compliment dels compromisos adquirits per cada una de les parts, amb un informe previ del comité de seguiment del conveni previst en la clàusula V.   
2. Així mateix l'Institut de Salut Carles III ingressarà en el mencionat compte el seixanta per cent del finançament per a despeses de funcionament a què es compromet en la clàusula segona 1,d) per als anys 2005, 2006, 2007 i 2008 durant el primer trimestre de cada any. El segon lliurament del quaranta per cent restant s'ha de fer en el mes d'octubre del mateix any, amb justificació prèvia de l'aplicació efectuada amb tals recursos i conformitat del director de l'ISCIII amb les justificacions presentades, els treballs realitzats i el compliment dels compromisos adquirits per cada una de les parts, amb un informe previ del comité de seguiment del conveni previst en la clàusula V.  
3. El comité de seguiment del conveni previst en la clàusula V, pot sol·licitar totes les justificacions sobre les activitats realitzades i la despesa que es consideren pertinents. Igualment el comité pot fer una valoració cientificotècnica del grau de compliment dels compromisos assumits per cada una de les parts.  
4. El pagament de la part corresponent al finançament d'inversions de què es fa càrrec l'Institut de Salut Carles III ho serà a càrrec del concepte 93.598.632T.699 dels seus pressupostos per als anys 2005, 2006 i 2007 i la part corresponent al finançament de despeses de funcionament a càrrec del concepte 72.367.006E.854 dels seus pressupostos per als anys 2005, 2006, 2007 i 2008. Estes aportacions queden condicionades a l'existència de crèdit suficient en les corresponents anualitats.   
5. L'aportació de la Generalitat Valenciana es farà de la manera següent:  
. A través de la Conselleria de Sanitat, la totalitat de les inversions previstes així com de les despeses de funcionament corresponents a l'exercici 2005 a càrrec de l'aplicació pressupostària 04.46.36.3717.793.47, línies de subvenció T5826 i T0117, respectivament, condicionat a l'existència de crèdit adequat i suficient en els pressupostos del corresponent exercici pressupostari, segons les condicions de lliurament previstes per a cada una de les línies.  
. A través de la FVIB els corresponents a les despeses de funcionament dels anys 2006, 2007 i 2008, a càrrec dels pressupostos aprovats per a cada un dels exercicis mencionats.  
Quarta. Drets de propietat intel·lectual  
Els drets de propietat intel·lectual i industrial que puguen generar-se a conseqüència de les activitats d'investigació en medicina regenerativa desenvolupades, incloses i finançades en el programa de treball conjunt, que es conté en l'annex, correspondran a ambdós institucions. Així mateix, la difusió o publicitat dels resultats aconseguits requerirà l'acord previ d'ambdós parts.  
Cinquena. Seguiment del conveni  
1. Per a l'aplicació, seguiment i interpretació del present conveni, les parts constituiran una comissió paritària, presidida per un representant de l'Institut de Salut Carles III, i en la qual actuarà com a secretari, amb veu però sense vot, un funcionari de l'esmentat institut.   
La comissió estarà constituïda:  
Per part de l'ISCIII:  
. El director de l'ISCIII o la persona que hi delegue, que actuarà com a president de la comissió.   
. Dos persones de l'ISCIII, designades pel seu director.  
Per part de la Comunitat Valenciana:  
. El director general d'Ordenació, Avaluació i Investigació Sanitària o la persona que hi delegue.   
. El director general del CSAT.  
. Una persona designada pel director general d'Ordenació, Avaluació i Investigació Sanitària.  
2. Les funcions específiques d'esta Comissió de Seguiment seran resoldre totes les qüestions o dubtes que es plantegen en la interpretació i execució del present conveni; informar i aprovar la memòria d'activitats que la Conselleria de Sanitat haurà de presentar a la comissió en les reunions que esta celebre a este efecte abans del 31 de desembre de cada any.  
Sisena. Règim jurídic  
El present conveni té naturalesa administrativa i segons que disposa l'article 3.1.c) del Text Refós de la Llei de Contractes de les Administracions Públiques, aprovat pel Reial Decret Legislatiu 2/2000, de 16 de juliol, queda exclòs de l'àmbit d'aplicació de la dita llei, sense perjuí de l'aplicació dels seus principis per a resoldre els dubtes i llacunes que pogueren presentar-se.  
Setena. Vigència  
El present conveni tindrà vigència a partir del dia de la seua firma i fins al 31 de desembre de 2008.  
Huitena. Causes de resolució  
L'incompliment de qualsevol de les clàusules del present conveni podrà ser-ne causa de resolució. No obstant, la falta d'aportació per qualsevol de les parts de les quantitats a què es referixen les clàusules segona i tercera, facultarà a l'altra part per a reduir la seua aportació pel mateix import, de manera que la contribució d'ambdós parts durant el període de vigència del conveni siga sempre equivalent.  
També podrà ser causa de resolució el mutu acord de les parts.  
Les qüestions litigioses que puguen sorgir en matèria d'interpretació, modificació, resolució i efectes del present conveni que no puguen ser resoltes per la comissió de seguiment prevista en la clàusula cinquena seran competència de la jurisdicció contenciosa administrativa.  
En prova de conformitat, les parts firmen en doble versió exemplar en el lloc i la data indicats en l'encapçalament.  
El president de la Generalitat Valenciana  
Francisco Camps Ortiz.  
La ministra de Sanitat i Consum  
Elena Salgado Méndez.  
El conseller de Sanitat  
Vicente Rambla Momplet.  
El director de l'Institut de Salut Carles III  
Francisco Gracia Navarro.